31993D0197
L 086/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 5 февруари 1993 година
относно ветеринарно-санитарните условия и ветеринарното сертифициране за внос на регистрирани еднокопитни животни и еднокопитни животни за отглеждане и разплод
(93/197/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (1), последно изменена с Директива 92/36/ЕИО (2), и по-специално член 15, буква а) и член 16 от нея,
като има предвид, че в Решение 79/542/ЕИО на Съвета (3), последно изменено с Решение 93/100/ЕИО на Комисията (4), е съставен списъкът на трети страни, от които държавите-членки разрешават внос на еднокопитни животни;
като има предвид, че е необходимо да се отчете регионализацията на определени трети страни, споменати в горепосочения списък, която е обект на Решение 92/160/ЕИО на Комисията (5), изменено от Решение 92/161/ЕИО (6);
като има предвид, че отговорните национални ветеринарни органи уведомяват Комисията и държавите-членки чрез телеграма, телекс или телефакс до 24 часа след потвърждаване на появявата на каквато и да е инфекциозна или заразна болест по еднокопитни животни от списъци А и Б на Международното бюро по епизоотии или за предприемане на ваксинация против такива болести или, в съответния срок, за каквито и да било промени в националните правила за внос, отнасящи се до еднокопитни животни;
като има предвид, че условията, които трябва да бъдат определени за внос на еднокопитни животни за отглеждане и разплод, се прилагат при спазване изискванията на Директива 86/469/ЕИО на Съвета (7), според които е забранена употребата на тиреостатични, естрогенни, андрогенни или гестагенни вещества за угояване на еднокопитни животни;
като има предвид, че държавите-членки внасят еднокопитни животни в съответствие с разпоредбите на Директива 91/496/ЕИО на Съвета (8), последно изменена с Решение 92/438/ЕИО (9), която определя принципите, регулиращи организацията на ветеринарните проверки на животни, внасяни в Общността от трети страни;
като има предвид, че съществуването на еквивалентни здравни ситуации между определени трети страни обуславя установяването на няколко здравни зони за внос на еднокопитни животни;
като има предвид, че различните категории еднокопитни животни имат характерни отличителни белези и че техният внос се разрешава с различни цели; като има предвид, че следователно специфични здравни изисквания трябва да бъдат установени за внос на регистрирани еднокопитни животни и еднокопитни животни за отглеждане и разплод;
като има предвид, че наличието на различни здравни ситуации налага установяването на няколко здравни сертификата за регистрирани еднокопитни животни и за еднокопитни животни за отглеждане и разплод;
като има предвид, че мерките, определени в това решение, съответстват на становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Без да се засяга Решение 92/160/ЕИО, държавите-членки разрешават внос на регистрирани еднокопитни животни и еднокопитни животни за отглеждане и разплод:
-
идващи от трети страни, посочени в приложение I, и
-
отговарящи на изискванията, определени в съответния образец за здравен сертификат, установен в приложение II.
Член 2
Адресати на настоящото решение са държавите-членки.
Съставено в Брюксел на 5 февруари 1993 година.